**Likumprojekta „ Grozījumi Aizsargāta pakalpojuma likumā” projekta
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Aizsargāta pakalpojuma likumā” (turpmāk – likumprojekts) mērķis ir pildīt ar Ministru kabineta 2019. gada 7.maija rīkojumu Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” 169.uzdevumā noteikto.Likumprojekts paredz precizēt Aizsargāta pakalpojuma likumu (turpmāk – APL), nodrošinot aizsargāta pakalpojuma sniedzēja aizsardzību no neatļautas aizsargāta pakalpojuma izmantošanas arī privātiem mērķiem, lietojot nelegālu sistēmu, kā arī no nelegālu sistēmu izmantošanas un izplatīšanas Latvijas teritorijā (atbilstoši APL noteiktajam aizsargāta pakalpojuma sniedzējs tiek aizsargāts no neatļautas aizsargāta pakalpojuma izmantošanas komerciāliem mērķiem, lietojot nelegālas sistēmas).Likumprojekts stāsies spēkā saskaņā ar Oficiālo publikāciju un tiesiskās informācijas likumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2019. gada 7.maija rīkojuma Nr.210 “Par Valdības rīcības plānu Deklarācijas par Artura Krišjāņa Kariņa vadītā Ministru kabineta iecerēto darbību īstenošanai” (turpmāk – VRP) 169.1.pasākums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Likumprojekts izstrādāts ar mērķi izpildīt VRP 169.uzdevumā noteikto: “Panāksim nelegālo TV izplatītāju būtisku samazinājumu. Izstrādājot grozījumus APL, radikāli samazināsim nelegālo Krievijas satelītu izplatību Latvijā.”.  Izstrādājot likumprojektu, ņemti vērā biedrības “Par legālu saturu” (turpmāk - biedrība) Satiksmes ministrijai iesniegtie priekšlikumi, kā arī Vides aizsardzības un reģionālas attīstības ministrijas (turpmāk – VARAM) un Nacionālās elektronisko plašsaziņas līdzekļu padomes (turpmāk – NEPLP) izteiktie priekšlikumi.  APL 1.panta pirmās daļas 1.punkts noteic, ka aizsargāts pakalpojums ir pakalpojums (raidīšana, informācijas sabiedrības pakalpojums u.tml.), kuru tā sniedzējs, pamatojoties uz ierobežotu piekļuvi, sniedz par attiecīgu atlīdzību. APL paredz piekļuvi aizsargātam pakalpojumam vienīgi ar pakalpojuma sniedzēja iepriekšēju piekrišanu vai individuālu atļauju. Latvijas Administratīvo pārkāpumu kodeksa (turpmāk – LAPK) 204.14 pantsparedz administratīvo sodu par aizsargātu pakalpojumu sniedzēju tiesību pārkāpumu. LAPK 204.14 pantu paredzēts integrēt APL ar likumprojektu “Grozījumi Aizsargāta pakalpojuma likumā” (Nr.118/Lp13), kuru Tautsaimniecības, agrārās, vides un reģionālās politikas komisija 2019.gada 1.oktobra sēdē atbalstīja trešajam lasījumam. APL un LAPK vērsts uz aizsargāta pakalpojuma sniedzēja tiesību aizsardzību pret pakalpojuma izmantošanu bez pakalpojumu sniedzēja atļaujas. Lai sasniegtu VRP 169.uzdevumā paredzēto mērķi *“…ierobežot Krievijas satelītu izplatību Latvijā…”* tādās situācijās, kurās pakalpojuma sniedzēji nebūs izteikuši pretenzijas par programmu nelegālu izplatīšanu, ir nepieciešams papildināt APL 1.panta pirmās daļas 1.punktā ietverto “aizsargāta pakalpojuma” definīciju. Tādējādi, likumprojekta 1.pants paredz grozījumus APL 1.panta pirmās daļas 1.punktā, nosakot, ka aizsargāts pakalpojums — Latvijā reģistrēts vai tiesiski pieejams pakalpojums (raidīšana, informācijas sabiedrības pakalpojums u.tml.), kuru tā sniedzējs, pamatojoties uz ierobežotu piekļuvi, sniedz par attiecīgu atlīdzību. APL 2.pants paredz aizsargāta pakalpojuma sniedzēja aizsardzību no neatļautas aizsargāta pakalpojuma izmantošanas komerciāliem mērķiem, bet APL 3.pants nosaka nelikumīgu ierobežotas piekļuves sistēmu izmantošanas aizliegumu komerciāliem mērķiem, neparedzot nelikumīgu ierobežotas piekļuves sistēmu izmantošanas aizliegumu privātiem mērķiem.  Valsts policija (turpmāk - VP) efektīvi piemēro APL normas attiecībā uz nelegālu sistēmu izmantošanu publiskajās vietās - bāros, restorānos, kafejnīcās, sporta klubos u.tml., piemērojot administratīvo sodu saskaņā ar LAPK 204.14 pantu.  Biedrība ir informējusi Satiksmes ministriju par 2018. gadā veikto izpēti par nelegālu sistēmu izmantošanu privātiem mērķiem. Saskaņā ar Arņa Saukas pētījumu[[1]](#footnote-2), Latvijā 2018. gadā bija apmēram 712 878 mājsaimniecību, kuras izmanto maksas TV pakalpojumus (legāli vai nelegāli). No minētajām mājsaimniecībām 2018.gadā apmēram 62 000mājsaimniecībuizmantoja nelegālo TV apraides nodrošinātāju pakalpojumus. Tādējādi, apmēram 8,7 % no visām mājsaimniecībām, kas lieto maksas TV pakalpojumus, 2018.gadā izmantoja nelegālo TV apraides nodrošinātāju pakalpojumus.  Lai mazinātu nelikumīgu ierobežotas piekļuves sistēmu izmantošanu privātām vajadzībām, likumprojekta 2.pantā paredzēti grozījumi APL 2.panta pirmajā daļā, nosakot, ka APL mērķis ir nodrošināt aizsargāta pakalpojuma sniedzēja aizsardzību no neatļautas aizsargāta pakalpojuma izmantošanas arī privātiem mērķiem, lietojot nelegālu sistēmu. Tāpat likumprojekta 3.pantā paredzēti grozījumi APL 3.panta 1., 2. un 3. punktā, attiecinot šajās tiesību normās noteiktos aizliegumus arī uz nelegālu sistēmu izmantošanu privātiem mērķiem.  Pašlaik APL neparedz nelikumīgu ierobežotas piekļuves sistēmu uzglabāšanas aizliegumu komerciāliem un privātiem mērķiem, bet VP ir norādījusi, ka sastopas ar gadījumiem, kuros nelegālas sistēmas atrodas pie komersantiem, bet tobrīd netiek izmantotas aizsargāta pakalpojuma sniegšanai. Komersanti norāda, ka tās tiek vienkārši uzglabātas, lai gan visdrīzāk nelegālās sistēmas turpmāk tiks izmantotas komerciāliem mērķiem. Lai paplašinātu VP pilnvaras rīkoties minētajos gadījumos, likumprojekta 3.pants paredz papildināt APL 3.pantu ar 3.punktu, nosakot aizliegumu uzglabāt nelegālas sistēmas komerciāliem un privātiem mērķiem.  Likumprojekts paredz nelegālu sistēmu lietošanas aizliegumu privātiem mērķiem, taču nenosaka administratīvo atbildību par tiesību normas pārkāpumu. Ņemot vērā faktisko situāciju, ka patērētāji nereti nezina, ka izmanto nelegālas sistēmas, būtu nesamērīgi noteikt administratīvo atbildību likumprojektā. Likumprojekts ir pirmais solis, pēc kura nepieciešams izglītojošais darbs, informējot sabiedrību, bet it īpaši skartās mērķgrupas, par nelegāla pakalpojuma izmantošanas kaitīgumu. Ja likumprojektā iekļautais aizliegums izmantot nelegālas sistēmas privātiem mērķiem nemazinās nelegālo sistēmu izmantošanu, APL iespējama atbildības noteikšana fiziskām personām.  VRP 169.uzdevuma izpildē iesaistīto ministriju pārstāvji ir secinājuši, ka iedzīvotāji pirms sodu piemērošanas par nelikumīgas ierobežotas piekļuves sistēmas privātiem mērķiem lietošanas ir izglītojami, informējot iedzīvotājus par nelegālām iekārtām un to lietošanas aizliegumu, uzsverot, ka nelegālas iekārtas var konstatēt, neieejot mājoklī, tas ir, attālināti. Kā norāda biedrība, sabiedrības informēšanas un izglītošanas kampaņas tā jau ir veikusi un turpinās tās paplašināt, lai skaidrotu jauno APL regulējumu. Biedrība par saviem līdzekļiem ir paredzējusi veikt sociālās kampaņas.Sociālās kampaņas rezultatīvais mērķis panākt: - vismaz 20% jeb 6000 nelegālo satelītu TV pieslēgumu mājsaimniecību samazinājumu;- vismaz 10% jeb 4400TV „šaubīgo” jeb pirātismu attaisnojošo mājsaimniecību samazinājumu;- veicināt APL grozījumu nepieciešamības izpratni;- veicināt VP pozitīvu attieksmi galapatērētāju sodāmības ieviešanai.Komunikācijas kanāli:Reklāmas laika atbalsts: visi lielākie TV kanāli (TV3, LNT, PBK, TV6, 360TV u.c), sabiedriskā TV, Radio LR1, LR4, dažādi portāli, vides ekrāni, sabiedriskais transports. |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, NEPLP, Kultūras ministrija, Iekšlietu ministrija, VP, VARAM. |
| 4. | Cita informācija | Likumprojekts izstrādāts, balstoties uz biedrības sniegto informāciju un izteiktajiem priekšlikumiem. Ja likumprojektā iekļautais aizliegums izmantot nelegālas sistēmas privātiem mērķiem un sabiedrības izglītošana nemazinās nelegālo sistēmu izmantošanu, iespējama diskusija par administratīvās atbildības noteikšanu fiziskām personām.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz jebkuru fizisku vai juridisku personu, kā arī aizsargāta pakalpojuma sniedzējiem. Projekts attiecas arī VP, kuras kompetencē ir nodrošināt tādu personu aizsardzību, kas sniedz aizsargātu pakalpojumu, kā arī uz biedrību, kura paredz izglītot sabiedrību par nelegālu sistēmu lietošanas aizliegumu privātiem mērķiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrībai tiks dota iespēja rakstiski sniegt viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta izstrādes procesā 2019.gada 8. augustā tika ievietots Satiksmes ministrijas tīmekļa vietnē <http://www.sam.gov.lv/sm/content/?cat=553> |
| 3. | Sabiedrības līdzdalības rezultāti | Iebildumi vai priekšlikumi netika saņemti. |
| 4. | Cita informācija | Nav.  |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VP, biedrība. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija netiek veikta. |
| 3. | Cita informācija | Nav. |

### Satiksmes ministrs T. Linkaits

### Vīza:

### valsts sekretāra p.i. Dž.Innusa

1. Arņis Sauka pētījums “Nelegālās maksas TV apraides apjoms Latvijā 2015., 2017. un 2018.gadā” , pieejams: <http://www.parlegalusaturu.lv/media/1TV%20un%20Internets%202015%202017%202018.pdf> [↑](#footnote-ref-2)